НэхъыфIхэр ягъэлъапIэ
УФ-м и Театр лэжьакIуэхэм я союзым и Къэбэрдей-Балъкъэр къудамэм щагъэлъэпIащ 2012 — 2013 лъэхъэнэм ягъэлъэгъуа спектаклхэм къыщыхэжаныкIахэр. Театрым и дунейпсо махуэм ирихьэлIэу зэхэтащ театр критикхэм я комиссэм и зэхуэс. «Режиссер лэжьыгъэ нэхъыфI», «ЦIы- хухъу роль нэхъыфI», «ЦIыхубз роль нэхъыфI», нэгъуэщI Iыхьэхэм щытекIуахэм я цIэ къыщраIуащ абы.
«ЩIыхьымрэ пщIэмрэ папщIэ» Iыхьэм пашэ щыхъуащ республикэм и театр гъуазджэм и зыужьыныгъэм хэлъхьэныгъэфI хуэзыщIахэу ЩоджэнцIыкIу Алий и цIэр зезыхьэ Къэбэрдей Къэрал драмэ театрым и артисткэу лэжьа Шыгъушэ Лидэрэ КъБР-м и Музыкэ театрым и уэрэджыIакIуэу щыта Жылокъуэ Мухьэмэдинрэ.
Сабий таурыхъ нэхъыфIхэр ягъэувауэ къалъытащ режиссёрхэу Сапрыкинэ Галинэрэ (Музыкэ театрым и Буратино»-р), Каграманян Грантрэ (Урыс къэрал драмэ театрым и «Теремок»-р), «Япэ режиссёр лэжьыгъэ» Iыхьэм щытекIуащ Балъкъэр Къэрал драмэ театрым и актер Мизиев Iэубэчыр («Хищный заяц» таурыхъым папщIэ). А сабий спектаклым и сурэтыщI Къэнэмэт Лейлэ и лэжьыгъэми хуэфащэ гулъытэ хуащIащ.
ЕтIуанэ планым и актер лэжьыгъэ нэхъыфIу къалъытахэщ ЖьакIэмыхъу КIунэ, КIэмыргуей Валентин, Бейтыгъуэн Жамболэт («Пащтыхьымрэ пащтыхь гуащэмрэ», Къэбэрдей Къэрал драмэ театр), Каграманян Станислав (Чехов Антон и «Мыщэ» водевилым хэт унэIутыр, Урыс къэрал драмэ театр), Бапинаев Зариф («Плачет ива за горой» спектаклым Хьэсэну зэрыщыджэгуам папщIэ, Балъкъэр къэрал драмэ театр). «Пащтыхьымрэ пащтыхь гуащэмрэ» спектаклым хэт артистхэм фэилъхьэгъуэхэр яхуэзыда дэрбзэр ХьэхъупащIэ Мадинэ и лэжьыгъэм и пщIэри къалъытащ.
Режиссёр лэжьыгъэ нэхъыфI хъуащ Фырэ Руслан игъэува «Пащтыхьымрэ пащтыхь гуащэмрэ» спектаклыр. «ЦIыхухъу роль нэхъыфI» Iыхьэм щытекIуащ пащтыхь Грозный Иван и ролыр абы щызыгъэзэщIа Шыбзыхъуэ Басир, сурэтыщI нэхъыфIу къалъытащ ПщыхьэщIэ Хьэсэнбий. «ЦIыхубз роль нэхъыфI» Iыхьэм пашэ щыхъуахэщ Тхьэщыгъуей Жаннэрэ (Идар Темрыкъуэ ипхъу Гуащэнэ, «Пащтыхьымрэ пащтыхь гуащэмрэ»), Мамаевэ ФатIимэрэ (Джамилэ и ролыр, «Плачет ива за горой»).
КъБР-м ЩэнхабзэмкIэ
и министерствэм
и пресс-IуэхущIапIэ.
